Parohia Brândușa din județul Dolj, în colaborare cu Asociația Vasiliada a Arhiepiscopiei Craiovei a oferit un pelerinaj gratuit copiilor aflați în evidența Departamentului de Oncopediatrie al Spitalului de Urgență din Craiova.
Micii pacienți au fost însoțiți în acest "pelerinaj al copiilor" de părinții lor, de personal medical și de reprezentanții organizatorilor: părintele Gabriel Sorescu, parohul din Brândușa, și o parte din tinerii grupului parohial.
Pelerinii au participat la Sfânta Liturghie la Mănăstirea Tismana din județul Gorj, unde s-au rostit rugăciuni pentru sănătate special pentru ei, apoi au vizitat Casa Memorială "Constantin Brâncuși" din Hobița și în final au poposit la Mănăstirea Strâmba din județul Gorj.
Pentru câteva clipe, copiii și părinții au uitat de griji și au înțeles că pot trece mai ușor peste necazuri cu ajutorul lui Dumnezeu.
Transportul a fost asigurat de Asociația Vasiliada a Mitropoliei Olteniei, iar masa a fost dăruită de doamna Patricea Firan.
Parohia Brândușa are o tradiție îndelungată de colaborare cu Departamentul de Oncopediatrie al Spitalului de Urgență, organizând anual atât pelerinaje pentru micii pacienți, cât și un "Târg al Jucăriilor", care are ca scop strângerea de fonduri pentru aparatura medicală necesară departamentului.
Sursa foto: Mitropolia Olteniei
Urmărește-ne pe Telegram: t.me/basilicanews